Zenia Stampe (RV), 2025-04-29:
Tak for det.
Der er selvfølgelig ting, som er værd at overveje, men vores konklusion er i hvert fald, at vi støtter den her pakke af tiltag mod misbrug, salg af opioider, som jo er et spørgsmål, vi har drøftet her i Folketinget de sidste omkring 3 år, og som er et stort og tiltagende problem.
Jeg oplevede det, ikke på meget nært hold, heldigvis, men jeg kom tilfældigt i kontakt med nogle piger efter en bytur, og som jeg fulgte hjem, og jeg må indrømme, at jeg aldrig havde hørt om det her før, men de fortalte, hvad der foregik i deres ungdomsliv og viste mig videoer med unge, der var dybt påvirket at de her ting, og de fortalte mig, hvor let det var at komme i besiddelse af de her stoffer.
Det var virkelig en øjenåbner for mig.
Det var et kig ind i en verden, som jeg ikke anede eksisterede, og som mange familier, forældre desværre har fået ind på helt nært hold.
Jeg tror, der var en misbrugskonsulent eller et eller andet, der sagde, at vi er blevet taget på sengen, og det er jo, fordi det er stoffer, der ser anderledes ud, som netop ligger i pakker, så de ligner medicin.
De bliver måske også solgt andre steder end steder, man forbinder med den hårdere narkotika, og derfor har det her fået lov til at få et omfang og fået lov til at komme ind i de unges miljøer og liv, inden vi voksne måske helt har været klar over det.
Derfor har jeg også forståelse for, at det har taget noget tid at finde de rette tiltag, og jeg er ikke i tvivl om det, som flere har lagt vægt på heroppe, nemlig at man kan gøre endnu mere, og det tror jeg også vi kommer til at gøre i de kommende år.
Men jeg synes, at det ser fornuftigt ud med de nedslag, der i hvert fald ligger i den her pakke, den særlige indsats i forhold til salg via sociale medier og detailhandel.
Det er også det, jeg hører, nemlig at der er nogle kiosker, hvor man kan gå ind og få det.
Det er bare totalt uacceptabel.
Sådan nogle mennesker, der sælger sådan nogle stoffer til børn og unge, skal overhovedet ikke have ret til at drive en kiosk.
Det samme gælder det, at man kan bestille opioider via Snapchat eller bare på de sociale medier, og så kommer det kørende med et eller andet bud.
Det er helt vildt, at det findes i vores samfund.
Paradokset er på en eller anden måde, at jo lettere, det er at få fat i det, jo mindre alvorligt tror de unge måske det er.
Derfor tror jeg altså også, at de her tiltag vil have en signalværdi over for de unge.
Det vil forhåbentlig kunne give dem, som fuldstændig skruppelløst sælger opioider til unge, den straf, de fortjener, men det vil måske også være et signal til de unge om, at det her er farligt, at det er narkotika, og at det ikke bare er sådan nogle for sjov-piller.
Så det her kan forhåbentlig blive et første skridt til at skride ind over for de skruppelløse bagmænd, der sælger det her til vores børn og unge, men det vil også sende et signal til de unge om, hvad det her egentlig er, og det vil også give nogle redskaber til de familier.
Jeg tror, vi alle sammen efterhånden kender nogen eller har hørt om nogen, der har fået det her ind på livet fuldstændig uforberedt, altså en fare, man ikke anede eksisterede, og som man slet ikke anede eksisterede inde på børneværelset og med smartphonen i hånden eller nede i kiosken på gaden.
Det er helt vildt, at det sker i vores samfund.
Så har jeg bare lige en sidste bemærkning.
Det er noget, jeg har læst i flere af høringssvarene, og det er også noget, jeg hører igen og igen, når vi taler med Gadejuristen og Stenbroens Jurister, og det er godt, at fru Nanna W. Gotfredsen er her i dag, for det kan være, at hun kan hjælpe med at besvare spørgsmålet.
Jeg synes, at der er nogle høringssvar, der stadig kredser om det her med at have til eget forbrug.
Jeg ved ikke, om det er, fordi niveauerne er forskellige.
Jeg kan se, at i høringssvarene kredser man netop også om det med niveauer, og hvis man er i meget, meget stærk afhængighed, kan man faktisk ikke klare sig med det, som er grænsen i gældende ret.
Så der er altså stadig væk noget uklarhed, og jeg synes, det er dybt tragisk, hvis ikke vi kan forfølge det her problem uden at forfølge de største ofre, nemlig misbrugerne.